Med bleie i bunad
I disse dager henter mange frem bunaden igjen, og sjekker at det ikke er isflekker på stakken eller ketchup på skjorten. Nå bør man nok også ha forsikret seg om at den passer, for som mange erfarer er det ikke alltid den sitter like godt som den gjorde på konfirmasjonsdagen, eller før påske for den saks skyld. Merk bilder på Instagram og Twitter #VGbunad eller send oss dine beste bunadsbilder her. Disse ni spedbarna har allerede hatt en generalprøve før 17. mai. Ikledd sin aller første bunad, møttes de sammen med mødrene sine på bunadstreff i barselgruppa «Oslo Mamas» onsdag. - Det begynte med at noen av jentene la ut bilde på Facebook av bunader de hadde kjøpt til barna sine i dåpsgave. Så ble vi enige om å møtes alle sammen og ta bilde av alle med bunad, forklarer Malin Ihlen Olaussen, moren til Amanda. Egentlig hadde foreldrene til Amanda allerede kjøpt en kjole til 17. mai, men når alle de andre barna skulle ha bunad på bilde, måtte Amanda også ha, forteller Olaussen. Gulp på bunaden Familiene til de ni bunadsbabyene bor alle i Oslo, men i ulike bydeler. Noen er fra selve Oslo, mens to av mødrene er fra Danmark, to er fra Sørlandet. Derfor blir ikke gjengen samlet på selve nasjonaldagen. - Vi skal feire sammen med min familie i Drammen, og de andre jentene skal være litt rundt omkring. Men vi måtte jo samle barna og ta bunadsbilde av de før 17. mai, forteller Kine Knudsen, moren til Mathilde. - Vi spøkte litt om at mødrene også burde ha på seg bunad, men det ble ikke noe av. Disse som er danske har jo ikke, så da ble det med barna, sier Olaussen. Lille Amanda er den eneste på bildet som ser ut som hun ikke trives så veldig godt i nasjonaldrakt. - Ja, hun er den lille sinnataggen på bildet. Hun hadde litt feber da bildet ble tatt, stakkars. Det oppdaget vi ikke før vi kom hjem. Men vi satser på at hun blir frisk til 17. mai. Fotograferingen gikk ifølge mødrene ganske rent og pent for seg, men ett uhell ble det. - Det ble litt gulping i går, så jeg var nødt til å vaske bunaden, men ellers gikk det fint, sier Knutsen. Møttes i nettforum Mødrene i barselgruppen «Oslo Mamas» møttes på et nettforum helt i starten av graviditeten. Etter hvert ble de en egen gruppe på Facebook, og deres aller første treff hadde de når de bare var et par uker på vei. De har fulgt hverandre tett siden den gang. Alle hadde termin i januar og februar i år. - Først hadde vi en del kafébesøk, og i starten av desember hadde vi julebord, høygravide hele gjengen, forteller Knutsen. - Da fikk vi mange blikk, sier Olaussen og ler. Etter hvert begynte barna å komme, og de kom som perler på en snor. Første ble født 7. januar, og sistemann kom 15. februar. - Noen av oss har faktisk møtt hverandre på sykehuset også, sier Olaussen. Fortsatt møtes gjengen minst annenhver uke, og kontakten i gruppen på Facebook er tilnærmet daglig. - Vi deler gleder, sorger og erfaringer, legger ut bilder og sånne ting, sier Olaussen.
Til tross for at en ser litt misfornøyd ut, er disse små sjarmtrollene klare for å feire sin aller første nasjonaldag.